text: La productora gironina Low Cost Media ha tret el primer videojoc a tot el món on totes les imatges que hi apareixen són reals i en alta definició. 'Sefirot' és una aventura on els jugadors han d'anar descobrint diferents misteris que s'amaguen dins el Barri Vell de Girona. Un dels responsables del projecte, Kim Planella, ha destacat que és 'una satisfacció' ser els primers en treure un videojoc on el 100% de les imatges són virtuals i en català, i ha agraït al centenar de comerciants que han participat en el projecte per 'omplir de realisme' el videojoc. La batllessa de Girona, Marta Madrenas, ha reconegut que servirà per 'apropar la ciutat a públics més joves des d'un altre punt de vista' . 'Sefirot' es presentarà oficialment el 8 de gener als cinemes OCINE de Girona i es podrà descarregar de forma gratuïta des de la pàgina web.
  Conèixer i desentrellar els misteris que amaga el Barri Vell de Girona per intentar resoldre la desaparició d'una noia. Aquest és l'argument de 'Sefirot' el primer videojoc a tot el món amb el 100% d'imatges reals i en alta definició. Es tracta d'una creació de la productora gironina Low Cost Media i que, a més, és exclusivament en català. Un dels responsables de la companyia, Kim Planella, ha explicat que els va sorprendre ser els pioners i diu que només hi ha una empresa als Estats Units que treballa en un projecte similar, però que veurà la llum el 2018.
  La batllessa de Girona, Marta Madrenas, ha agraït als impulsors de la iniciativa el fet que es doni a conèixer 'el gran patrimoni històric de Girona'. Madrenas reconeix que 'Sefirot' és una bona eina per promocionar la ciutat per una via diferent i alhora complementària a les que fa servir l'ajuntament.
  Una de les claus que ha permès tirar endavant el projecte és la participació que han tingut el centenar de comerciants que formen part del videojoc. 'Sense ells no s'hauria fet, perquè són essencials per poder resoldre els misteris que apareixen', ha comentat Planella.
  A la presentació també hi ha assistit la responsable de disseny del joc, Judith Hierro, que ha destacat la sensació de realisme que dóna. 'És com si un personatge d'una pel·lícula fes el que tu vols que faci', ha descrit.
  La dissenyadora de Low Cost Media destaca que durant el procés d'elaboració del videojoc s'ha sorprès de la quantitat de misteris i llegendes que amaga el Barri Vell. "La veritat és que dóna per molt més del que es veu en el joc", ha detallat Hierro.
  Subtítols en l'anglès, castellà i hebreu
  Planella ha explicat que el joc només tindrà el català com a idioma, però que es subtitularà en anglès, castellà i hebreu. 'Volem que qui jugui ho faci en català però ens semblava oportú oferir subtítols per persones de fora que volen conèixer Girona a través del joc', ha explicat Planella.
  L'elecció de l'hebreu com una de les llegües no és casual. Els creadors de l'eina han explicat que 'Sefirot' és la traducció d'esfera en aquest idioma. La raó és que la trama es desenvolupa al Barri Vell de Girona, bressol de les càbales hebrees que tenien la seva fonamentació en les esferes.
  'Sefirot' es podrà descarregar de manera gratuïta a través del web del videojoc (sefirot.cat) i també hi haurà una versió per jugar en línia. Planella ha comentat que el fet de fer-lo completament gratuït i lliure respon al fet que volen que els gironins qui es 'facin seu' el videojoc.
  La voluntat de Low Cost Media és fer una aplicació mòbil, però de moment no es farà ja que el pes de les imatges és massa gran i ocuparia molt d'espai de memòria. 'Hem de tenir en compte que són imatges de vídeo en 4K i pesa molt per a un telèfon mòbil', ha conclòs Hierro.